คำสั่งคณะกรรมการกิจการโทรคมนาคมแห่งชาติ ที่ 08/2552 เรื่อง ห้ามมิให้ผู้รับใบอนุญาตประกอบกิจการโทรคมนาคมเรียกเก็บค่าบริการโทรคมนาคม การขอเปิดใช้บริการภายหลังจากถูกระงับการให้บริการ จำนวนหนึ่งร้อยเจ็ดบาท 

คำสั่งคณะกรรมการกิจการโทรคมนาคมแห่งชาติ
คำสั่งคณะกรรมการกิจการโทรคมนาคมแห่งชาติ
ที่ ๐๘/๒๕๕๒
เรื่อง
ห้ามมิให้ผู้รับใบอนุญาตประกอบกิจการโทรคมนาคมเรียกเก็บค่าบริการโทรคมนาคม
การขอเปิดใช้บริการภายหลังจากถูกระงับการให้บริการ
จำนวนหนึ่งร้อยเจ็ดบาท[๑]
 

คณะกรรมการกิจการโทรคมนาคมแห่งชาติพิจารณาหนังสือร้องเรียนของผู้ใช้บริการโทรคมนาคมที่ได้รับความเดือดร้อนจากการที่ผู้ประกอบกิจการโทรคมนาคม
เรียกเก็บค่าธรรมเนียมการขอเปิดใช้บริการโทรศัพท์ภายหลังจากถูกระงับการให้บริการ
เนื่องจากผิดนัดชำระหนี้สองคราวติดต่อกันหรือค่าต่อคู่สายโทรศัพท์
จำนวนหนึ่งร้อยเจ็ดบาท และเห็นว่าการเรียกเก็บค่าธรรมเนียมหรือค่าต่อคู่สายโทรศัพท์ดังกล่าวจากผู้ใช้บริการโทรคมนาคมเป็นการเรียกเก็บค่าบริการโทรคมนาคมนอกเหนือจากที่คณะกรรมการกิจการโทรคมนาคมแห่งชาติกำหนด
จึงไม่ชอบด้วยกฎหมาย อันเป็นการฝ่าฝืนมาตรา ๕๗
แห่งพระราชบัญญัติการประกอบกิจการโทรคมนาคม พ.ศ. ๒๕๔๔
และประกาศคณะกรรมการกิจการโทรคมนาคมแห่งชาติ เรื่อง
อัตราขั้นสูงของค่าบริการและการเรียกเก็บเงินค่าบริการล่วงหน้าในกิจการโทรคมนาคม
พ.ศ. ๒๕๔๙

เพื่อให้การกำกับดูแลกิจการโทรคมนาคมเป็นไปโดยสมมาตรทั้งระบบ
และใช้บังคับกับผู้ประกอบกิจการโทรคมนาคมทุกรายอันเป็นการคุ้มครองผู้บริโภคในกิจการโทรคมนาคมจำนวนหลายสิบล้านรายโดยทั่วถึงกัน
มิให้ขาดประโยชน์อันพึงมีพึงได้ในการซื้อบริการสาธารณะ
ซึ่งต้องคิดราคาอย่างสมเหตุสมผล อ้างอิงต้นทุนในการคิดอัตราค่าบริการ
และชอบด้วยกฎหมาย อาศัยอำนาจตามความในมาตรา ๔๘ แห่งพระราชบัญญัติการประกอบกิจการโทรคมนาคม
พ.ศ. ๒๕๔๔ และมติที่ประชุมคณะกรรมการกิจการโทรคมนาคมแห่งชาติ ครั้งที่ ๘/๒๕๕๒
เมื่อวันพฤหัสบดีที่ ๑๒ และวันศุกร์ที่ ๑๓ มีนาคม ๒๕๕๒ จึงมีคำสั่งห้าม
ผู้ประกอบกิจการโทรคมนาคมทุกรายเรียกเก็บค่าต่อคู่สายโทรศัพท์หรือค่าบริการโทรคมนาคมที่มีลักษณะเดียวกันจากผู้ใช้บริการโทรคมนาคมโดยทันที
เนื่องจากเป็นกรณีที่มีความจำเป็น เร่งด่วน
หากปล่อยให้เนิ่นช้าไปจะกระทบต่อประโยชน์สาธารณะ และหากฝ่าฝืนไม่ปฏิบัติ
ตามคำสั่งนี้ เลขาธิการคณะกรรมการกิจการโทรคมนาคมแห่งชาติอาจใช้มาตรการบังคับ
ทางปกครองตามมาตรา ๖๔ มาตรา ๖๕ และมาตรา ๖๖
แห่งพระราชบัญญัติการประกอบกิจการโทรคมนาคม พ.ศ. ๒๕๔๔ ต่อไป

ทั้งนี้
ตั้งแต่บัดนี้เป็นต้นไป


สั่ง ณ วันที่ ๒๓
เมษายน พ.ศ. ๒๕๕๒
พลเอก ชูชาติ พรหมพระสิทธิ์
ประธานกรรมการกิจการโทรคมนาคมแห่งชาติ















ปริยานุช/ผู้จัดทำ
๒๐ มกราคม ๒๕๕๓

นันท์นภัสร์/ตรวจ
๒๐ มกราคม ๒๕๕๓

วิภา/ปรับปรุง
๑๒
กันยายน ๒๕๕๙

กลุชาติ/ตรวจ
๑๑
พฤศจิกายน ๒๕๕๙













[๑] ราชกิจจานุเบกษา
เล่ม ๑๒๗/ตอนพิเศษ ๓ ง/หน้า ๕๘/๑๑ มกราคม ๒๕๕๓